Onverwagse meevaller vir jong Kaapse ma wat vierling kryFoto: Henk Kruger/ANA ’n Jong ma van Kaapstad wat ’n week gelede die lewe aan ’n vierling geskenk het by die Tygerberg-hospitaal in Bellville, het ’n onverwagse meevaller gekry. Inganathi Mafenuka (22) van Khayelitsha het verlede Vrydag die lewe geskenk aan twee seuns en twee dogtertjies. Die vier is met ’n keisersnee in die lewe gebring. Mafenuka was 29 weke swanger. Tydens die keisersnee was daar ’n pediater vir elke baba terwyl Mafenuka deur ’n vroedvrou en narkotiseur bygestaan is. Die radiostasie Kfm het intussen met samewerking van LottoStar aangekondig dat hulle Mafenuka vir die volgende jaar elke maand met R10 000 sal help om vir haar babas te sorg. Darren Simpson, aanbieder op Kfm, en sy span het Mafenuka met die blye nuus gebel. “Baie baie dankie,” het ’n erg emosionele Mafenuka gesê. “Ek is self ’n pa van twee seuns en ek verstaan die uitdagings wat nuwe ouers in die gesig staar, en het daarom gevoel ons moet iets doen om haar te ondersteun. Ons het om dié rede na ons vriende by LottoStar uitgereik om te probeer kyk hoe ons die eerste jaar van Mafenuka se babas ’n bietjie makliker kan maak,” het Simpson gesê. Foto: Wes-Kaapse departement van gesondheid Daar gaan ook vir Mafenuka ’n ooievaarstee gereël word sodat sy die nodige babagoed, soos stootwaentjies en doeke, kan kry. Die twee dogtertjies se name is Bunono en Bungcwele en die seuntjies is Bubele en Buchule. Die Wes-Kaapse departement van gesondheid het gesê spontane vierling-swangerskappe is uitsonderlik en kom slegs in een uit elke 512 000 tot 677 000 geboortes voor. “Ons is so trots op die span by Tygerberg wat verseker het dat dié uitsonderlike geval op die mees professionele manier hanteer is. Dit het inspanning van die hele span geverg om seker te maak die ma bly veilig en haar kinders word veilig gebore.” Mafenuka en haar vier babas is in goeie gesondheid.